मुम्बई में आपात स्थिति में उतरा विमान, यात्री सुरक्षित  
मुम्बई से हैदराबाद जा रहे स्पाइस जेट के विमान के केबिन में धुआं उठने के बाद उसे आपात स्थिति में वापस मुम्बई हवाई अड्डे पर उतरना पड़ा।
मुम्बई से हैदराबाद जा रहे स्पाइस जेट कम्पनी के विमान के केबिन में धुआं उठने के बाद शुक्रवार तड़के उसे आपात स्थिति में वापस मुम्बई हवाई अड्डे पर उतरना पड़ा। विमान में सवार सभी यात्री सुरक्षित हैं। अधिकारियों ने बताया कि यह घटना सुबह 5.29 बजे हुई। स्पाइस जेट के एसजी-401 विमान ने हैदराबाद के लिए उड़ान भरी थी।  विमान में सवार एक यात्री अजीव पाटिल ने बताया कि विमान के उड़ान भरने के कुछ समय बाद ही धुएं की वजह से यात्रियों की आंखों में जलन महसूस होने लगी। पाटिल ने बताया कि इससे यात्रियों में दहशत फैल गई। विमान के चालक ने घोषणा की कि विमान में तकनीकी खराबी की वजह से इसे वापस मुम्बई हवाई अड्डे पर उतारा जाएगा।  एक अधिकारी ने बताया कि मुम्बई हवाई अड्डे पर अधिकारियों ने किसी भी आपात स्थिति से निपटने के लिए पूरी तैयारी कर ली थी। विमान को सुबह 6.05 बजे सफलतापूर्वक उतार लिया गया। अधिकारी के मुताबिक विमान को एक अलग जगह पर ले जाया गया और 7.08 बजे आपात स्थित की चेतावनी वापस ले ली गई। उन्होंने कहा कि इस दौरान विमानों की आवाजाही में किसी तरह की बाधा उत्पन्न नहीं हुई।